CELEX: 62008FJ0066
Servizz pubbliku
Uffiċjali
Remunerazzjoni

Uffiċjali – Kundizzjonijiet tax-xogħol – Allowance għax-xogħol permanenti jew bis-shift
(Regolamenti tal-Persunal, Artikolu 56a)
Deċiżjonijiet individwali ta’ istituzzjoni li jirrifjutaw li jagħtu l-allowance li tingħata lill-uffiċjali li jaħdmu fil-kuntest
ta’ xogħol permanenti jew bis-shift, prevista fl-Artikolu 56a tar-Regolamenti tal-persunal, lil uffiċjali li jagħtu tali servizz,
impost mill-“eżiġenzi” taċ-ċentrali telefonika li fiha  huma jaħdmu, meta dan is-servizz ikun wieħed “regolari u permanenti”,
u meta, barra minn hekk, bl-għoti ta’ din l-allowance permezz ta’ deċiżjonijiet individwali li jkunu ttieħdu f’data sussegwenti
għad-deċiżjonijiet hawn fuq imsemmija, l-imsemmija istituzzjoni tkun irrikonoxxiet hija stess b’mod impliċitu – iżda ċar –
li r-rikorrenti jkunu ssodisfaw il-kundizzjonijiet li għalihom l-Artikolu 56a jissuġġetta l-għoti tagħha, u meta, fl-aħħar
nett, ma jkunx jista’ jiġi kkontestat li l-kundizzjonijiet materjali tax-xogħol tagħhom kienu l-istess qabel u wara d-data
li fiha d-deċiżjonijiet individwali li jakkordawlhom din l-allowance ikunu ġew fis-seħħ, għandhom jiġu annullati.
F’dan ir-rigward, li wieħed jirrakkomanda l-inapplikabbiltà tal-Artikolu 56a tar-Regolamenti tal-persunal minħabba li x-xogħol
permanenti jew bis-shift tal-uffiċjali ma jirriżultax minn deċiżjonijiet formali ta’ din l-istituzzjoni huwa abbużiv.
Bl-istess mod, il-fatt li l-imsemmija uffiċjali ma jagħmlux sigħat addizzjonali u jkollhom ħinijiet tax-xogħol fil-ġimgħa
li jkunu inqas mill-ħinijiet tax-xogħol normali ta’ din l-istituzzjoni ma jistax jaffettwa d-dritt għall-allowance prevista
fl-Artikolu 56a tar-Regolamenti tal-Persunal. Fil-fatt, din id-dispożizzjoni la teżiġi li jinħadmu sigħat addizzjonali u lanqas
li jkun hemm ħinijiet tax-xogħol fil-ġimgħa li jkunu ugwali għall-ħinijiet tax-xogħol normali ta’ din l-istituzzjoni. F’kull
każ, u fid-dawl tal-inkonvenjenzi fuq livell personali u familjari li l-ħinijiet tax-xogħol fil-ġimgħa ta’ xogħol permanenti
jew bis-shift jinvolvu, id-differenza ta’ 7.5 sigħat li tiddistingwi l-ħinijiet tax-xogħol fil-ġimgħa normali fi ħdan din
l-istituzzjoni minn dawk implementati għaċ-ċentrali telefonika ma hijiex irraġonevoli.
(ara l-punti 21 sa 23)